Document ID: 32013R0298

TARYBOS REGLAMENTAS (ES) Nr. 298/2013
2013 m. kovo 27 d.
kuriuo iš dalies keičiamas Reglamentas (EB) Nr. 314/2004 dėl tam tikrų ribojančių priemonių Zimbabvei
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo, ypač į jos 215 straipsnį,
atsižvelgdama į bendrą Sąjungos vyriausiojo įgaliotinio užsienio reikalams ir saugumo politikai ir Europos Komisijos pasiūlymą,
kadangi:
(1)
Tarybos reglamentu (EB) Nr. 314/2004 (1) įgyvendinamos kelios Tarybos sprendimu 2011/101/BUSP (2) numatytos priemonės, įskaitant tam tikrų fizinių ar juridinių asmenų, subjektų ir organizacijų lėšų ir ekonominių išteklių įšaldymą;
(2)
2012 m. liepos 23 d. ir 2013 m. vasario 18 d. Taryba padarė išvadą, kad taikus ir įtikinamas konstitucinis referendumas Zimbabvėje reikštų svarbų etapą ruošiantis demokratiniams rinkimams, dėl kurio būtų pagrįstai galima nedelsiant sustabdyti daugumos visų likusių ES tikslinių ribojamųjų priemonių asmenims ir subjektams taikymą;
(3)
atsižvelgdama į 2013 m. kovo 16 d. Zimbabvės konstitucinio referendumo rezultatus, Taryba nusprendė sustabdyti draudimo keliauti ir turto įšaldymo taikymą daugeliui Sprendimo 2011/101/BUSP I priede išvardytų asmenų ir subjektų. Sustabdymas turėtų būti Tarybos peržiūrimas kas tris mėnesius atsižvelgiant į situaciją vietoje;
(4)
kai kurioms iš tų priemonių taikoma Sutartis dėl Europos Sąjungos veikimo ir joms įgyvendinti būtina imtis reguliavimo veiksmų Sąjungos lygiu, visų pirma siekiant užtikrinti, kad ekonominės veiklos vykdytojai visose valstybėse narėse jas taikytų vienodai;
(5)
todėl Reglamentas (EB) Nr. 314/2004 turėtų būti atitinkamai iš dalies pakeistas;
(6)
siekiant užtikrinti, kad šiame reglamente numatytos priemonės būtų veiksmingos, šis reglamentas turi įsigalioti kitą dieną po jo paskelbimo,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 314/2004 6 straipsnio taikymas šio reglamento priede išvardytiems asmenims ir subjektams sustabdomas iki 2014 m. vasario 20 d. Sustabdymas peržiūrimas kas tris mėnesius.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. kovo 27 d.

Labels: 10
18
5